মমতার পর খগেনকে দেখতে হাসপাতালে শুভেন্দু

শিলিগুড়ি: মুখ্যমন্ত্রী মমতা বন্দ্যোপাধ্যায়ের পর আহত সাংসদ ও বিধায়ক খগেন মুর্মু-এর (Khagen Murmu) সঙ্গে দেখা করলেন শুভেন্দু অধিকারী। বন্যা ও রাজনৈতিক অশান্তির প্রেক্ষাপটে উত্তপ্ত উত্তরবঙ্গ। সেই পরিস্থিতিতেই এদিন শিলিগুড়ির এক নার্সিংহোমে ভর্তি আহত বিজেপি সাংসদ খগেন মুর্মু ও বিধায়ক শঙ্কর ঘোষের সঙ্গে দেখা করলেন বিরোধী দলনেতা শুভেন্দু অধিকারী (Subhendu Adhikari)। এদিন শুভেন্দু অধিকারী আহত দু’জনের শারীরিক অবস্থার খোঁজ নেন এবং তাঁদের দ্রুত আরোগ্য কামনা করেন। একই সঙ্গে তিনি প্রশাসনের ভূমিকা নিয়েও প্রশ্ন তোলেন।

দুধিয়ার পরিস্থিতি খতিয়ে দেখে উত্তরকন্যায় যাওয়ার পথে আচমকাই মুখ্যমন্ত্রী মমতা বন্দ্যোপাধ্যায় বিজেপি সাংসদ খগেন মুর্মুকে দেখতে যান। তাঁর যাওয়ার ঘন্টাতিনেক পর মালদহ উত্তরের সাংসদকে দেখতে হাসপাতালে যান বিরোধী দলনেতা শুভেন্দু অধিকারী। সঙ্গে ছিলেন এ রাজ্যে বিজেপির নির্বাচনী ‘সহ-প্রভারী’ বিপ্লব দেব এবং অন্য বিধায়ক-সাংসদেরাও। শুভেন্দু জানান, এ ব্যাপারে চিকিৎসকদের সঙ্গে তাঁর বিস্তারিত আলোচনা হয়েছে। মঙ্গলবার বিজেপি সাংসদের এমআরআই করা হয়। সেই বিষয় উল্লেখ করে শুভেন্দু বলেন, ‘‘এমআইআরের রিপোর্টে স্পষ্ট, তাঁর চোখের নীচের হাড় ভেঙেছে। অপারেশন করাও হতে পারে। তবে এখনই সে ব্যাপারে কোনও সিদ্ধান্ত নেননি চিকিৎসকেরা।’’

আরও পড়ুন: আহত খগেন মুর্মুকে দেখতে হাসপাতালে মুখ্যমন্ত্রী

তাঁর অভিযোগ, “রাজনৈতিক প্রতিহিংসা থেকেই হামলার ঘটনা ঘটানো হয়েছে। আইনশৃঙ্খলার চরম অবনতি হয়েছে উত্তরবঙ্গে।” এই ঘটনার পর রাজ্য রাজনীতিতে নতুন করে চাঞ্চল্য ছড়িয়েছে। প্রসঙ্গত, নাগরাকাটা ও আশেপাশের এলাকায় বন্যা পরিস্থিতি ভয়াবহ আকার নিয়েছে। সেই সময় স্থানীয় সফরে গিয়ে আক্রান্ত হন বিজেপি সাংসদ ও বিধায়ক। বর্তমানে তাঁদের শিলিগুড়ির বেসরকারি হাসপাতালে চিকিৎসা চলছে।

অন্য খবর দেখুন